C 184/84
HU
Az Európai Unió Hivatalos Lapja
2023.5.25.
1.6 Az EGSZB kéri az Európai Bizottságot, hogy gondoskodjon arról, hogy a módszertanokat tudományos bizonyítékokra alapozva a tudományos közösség irányítsa.
Az EGSZB rámutat arra, hogy a tanúsítási rendszer túlságosan bonyolult és nehézkes ahhoz, hogy előmozdítsa e gyakorlatok széles körű elterjedését – ezek az eljárások nagyon időigényesek és technikai jellegűek, és elvehetik a piaci szereplők kedvét az adott tevékenységtől, mivel gyakran kisméretű vállalkozásokról van szó, amelyek még a legjobb esetben is csak korlátozott árréssel rendelkeznek.
1.7 Az EGSZB megjegyzi, hogy a nyomon követés, a jelentéstétel és az ellenőrzés (MRV) elvégzéséhez a szén-dioxid-eltávolítás többféle mérésére van szükség, ideértve a távérzékelés és a műholdas képalkotás használatát is.
A szükséges méréseket illetően az EGSZB hangsúlyozza, hogy a tanúsítási keretrendszer széles körű hozzáférhetőségének biztosítása érdekében a szén-dioxid-eltávolítás nyomon követésével, jelentésével és ellenőrzésével kapcsolatos költségeket a lehető legalacsonyabb szinten kell tartani.
1.8 Az EGSZB hangsúlyozza, hogy mielőtt a tanúsítási keretrendszert beépítenék más szakpolitikákba, például a közös agrárpolitikába, gondosan meg kell vizsgálni és kezelni kell azokat a lehetséges kockázatokat és mellékhatásokat, amelyek a javaslatból adódóan a főbb szereplőket (a mezőgazdasági termelőket, az erdőgazdaságot, az építőipart és a faipart) érinthetik.
1.9 Az EGSZB szerint a hatályos közös agrárpolitikát (KAP) nem szabad a karbongazdálkodás vagy a szén-dioxid-eltávolítás finanszírozására fordítani (1).
Bár a KAP játszhat kisebb szerepet a szén-dioxid-eltávolításban, ez az eszköz élelmiszer-, takarmány- és biomassza-termelésre szolgál, ami a mezőgazdasági és erdészeti ágazat elsődleges célkitűzése.
Ebben a sajátos összefüggésben a szén-dioxid-eltávolítás egy melléktermék, ami azt jelenti, hogy további finanszírozási forrásokat kell rendelkezésre bocsátani.
1.10 Az EGSZB szerint az, hogy az Európai Bizottság nagyon kétértelműen fogalmaz a finanszírozási kérdéseket illetően, határozottan vissza fogja tartani a potenciális szereplőket a részvételtől.
Ezért az EGSZB hangsúlyozza, hogy a finanszírozással kapcsolatban szükség van valamilyen fokú bizonyosságra.
Tekintettel a szén-dioxid-eltávolítás jövőbeli lehetőségeire, az EGSZB azt ajánlja, hogy készüljön ütemterv egy olyan, közös pénzügyi eszköz létrehozására, amely ezeket az intézkedéseket támogatja. 2.
Általános megjegyzések A szén-dioxid-eltávolítás szükséges fokozása a nulla nettó kibocsátásra vonatkozó célok elérése érdekében 2.1 A Párizsi Megállapodással összhangban az Európai Unió kötelezettséget vállalt arra, hogy 2050-re eléri a nulla nettó üvegházhatásúgáz-kibocsátást (ÜHG-kibocsátás), azt követően pedig a negatív nettó kibocsátást.
Az Éghajlatváltozási Kormányközi Testület (IPCC) legutóbbi jelentése szerint e cél eléréséhez nem elegendő kizárólag a kibocsátáscsökkentésre összpontosítani: „a nehezen csökkenthető fennmaradó kibocsátások ellensúlyozására szolgáló szén-dioxid-eltávolítás bevezetése elkerülhetetlen a karbonsemlegesség vagy a nulla nettó ÜHG-kibocsátás eléréséhez” (2).
2.2 Bár a szén-dioxid-eltávolítás nem helyettesíti a szükséges drasztikus ÜHG-kibocsátáscsökkentést, a nulla nettó és negatív nettó kibocsátás elérése érdekében ki kell egészítenie a kibocsátáscsökkentési erőfeszítéseket.
Következésképpen az üvegházhatást okozó gázok légköri koncentrációjának csökkentése és a globális felmelegedés megfékezése érdekében világszerte jelentősen növelni kell a szén-dioxid-eltávolítást.
Éghajlat-politikai céljainak elérése érdekében az EU arra számít, hogy 1990-hez képest 85–95 %-kal kell csökkentenie kibocsátásait, és a hiányzó mennyiségekhez szén-dioxid-eltávolításra van szükség.
Ezért évente több száz millió tonna (Mt) CO2-t kell eltávolítani a légkörből.
2.3
Ennek érdekében az EU eddig számos kezdeményezést indított el.
Néhány példa:
— a klímarendelet, amely azt a célt tűzi ki az EU számára, hogy 2050-ig megvalósítsa a klímasemlegességet, — a földhasználatról, földhasználat-megváltoztatásról és erdőgazdálkodásról szóló rendelet (LULUCF-rendelet), amelynek legutóbbi módosítási javaslata 2030-ra 310 millió tonna szén-dioxid-egyenértéknek megfelelő nettó elnyelést tűz ki célként, a talajban, az erdőkben és a fatermékekben tárolva a szén-dioxidot, és — a fenntartható szénkörforgásról szóló közlemény, amely felvázolja a 2030-ra javasolt LULUCF-célhoz hozzájáruló karbongazdálkodás ütemtervét, valamint azokat az ipari megoldásokat, amelyek 2030-ig legalább 5 millió tonna szén-dioxidot eltávolítanak.
A közlemény bejelentette a szén-dioxid-eltávolítás tanúsítására vonatkozó szabályozási keretrendszerre irányuló javaslat kidolgozásának terveit is.
(1) (2)
HL C 323., 2022.8.26., 95. o.
IPCC III. munkacsoport: Összefoglaló a politikai döntéshozók számára (2022).